Kode oranje vir Beijing oor lugbesoedelingDie Chinese owerhede het ‘n kode oranje – die tweede hoogste waarskuwingsvlak – vir Beijing uitgereik nadat lugbesoedeling in die stad krisisafmetings aangeneem het. Beijing het 20 miljoen inwoners, en is bekend vir die lugbesoedeling. Die afgelope vyf dae beleef die stad egter ‘n windstilte en hang daar ‘n vuil kombers oor Beijing. Die lugbesoedeling het nou die vlak bereik wat die kode oranje genoodsaak het. Onder die maatreëls is dat die owerheid se voertuigpoel voorlopig vir amptenare verbied word en dat skole in verskeie dele van die stad hul buitelugaktiwiteite tot Woensdag moes opskort. Verskeie fabrieke is ook gelas om die vlakke van vuil uitlaatgasse te verminder, en ‘n aantal, soos die Suid-Koreaanse motorvervaardiger Hyundai, moes produksie heeltemal opskort.